
 U ovom vremenu svjedoci smo kako se mnogo govori o islamskim džematima koji pozivaju Allahu, dž.š., kao što su tebligije, ihvanije, selefije. Koji od ovih džemata da slijedimo? Kakav stav treba da ima musliman prema razilaženju ovih džemata?


* 
* 
* 
* 
* 
* 
* 

 
Kakav stav treba zauzeti musliman spram pojave mnoštva džemata i razilaženja koje je prisutno među njima?

Tako mi Allaha, za mene je ovakva situacija veoma bolna i žalosna. Postoji otvorena bojazan da će islamsko buđenje stagnirati i potpuno se ugasiti, slomiti i paralizirati, jer, kada se ljudi raziđu, postaju onakvi za koje Allah, dž.š., kaže: “l ne prepirite se da ne biste klonuli i bez borbenog duha ostali” (El-Enfal, 46).  

Kada se budu razilazili i prepirali, doživjet će kolaps i gubitak, nestat će njihove moći i neće imati nikakvog ugleda niti snage. Neprijatelj i islama, bilo da se radi o onima koji se samo vanjštinom deklariraju kao muslimani, ili o onima koji su mu neprijatelji i javno i tajno, raduju se ovom razilaženju i potpaljuju njegovu vatru. Dolaze i govore: ovaj pozivalac u Allahovu vjeru je takav i takav, ovaj drugi je takav i takav … , nastojeći na takav način ubaciti neprijateljstvo i mržnju među braću koja pozivaju ka Allahu, dž.š. Naša je dužnost stati na put spletkama neprijatelja Allaha, Njegovog Poslanika sallallahu alejhi ve sellem i Njegove vjere. Obaveza nam je da budemo jedan ummet, da se jedni s drugima sjedinimo i jedni od drugih okoristimo. Treba svi zajedno da budemo kao jedan pozivalac, a put ka tome je da se u svakome gradu okupe predvodnici tih džemata koji predstavljaju svojevrstan autoritet među svojim sljedbenicima, i da zatim analiziraju trenutno stanje i osmisle plan aktivnosti koji će biti zajednički za sve. Nije važno ako se razlikuju načini i metode pozivanja ka Allahu, dž.š., važno je da budemo braća ujedinjena na istini i koja se međusobno vole. Što se tiče dijela postavljenog pitanja o tome koja od ovih skupina je najbolja, ukoliko izdvojim samo jednu od njih, to znači da time odobravam partijašenje i razilaženje, a ja ga uistinu ne podržavam. Smatram, prije svega, da moramo iskreno analizirati sebe i stanje u kojem se nalazimo, i vidjeti kakav je naš odnos prema Allahu, Njegovoj Knjizi, Poslaniku sallallahu alejhi ve sellem, vođama muslimana i njihovim običnim ljudima. Moramo biti ujedinjeni, a istina je, hvala Allahu, jasna. Istina nije skrivena nikom, osim dvojici ljudi: onome ko se okreće i udaljava, ili onome ko je ohol. Ko se preda istini pokorno i ponizno, nema nimalo sumnje da će na nju i biti upućen. 


Iz knjige “ISLAMSKO BUĐENJE”  

Autor: Šejh Muhammed b. Salih ***[el-Usejmin](https://pitajucene.com/search/Usejmin/answers/ "Pretraži odgovore od Muhammed ibn Salih el-Usejmin")***  

Preuzmi knjigu u pdf formatu:  

<https://pitajucene.com/wp-content/uploads/2019/07/Islamsko-Budjenje-pravila-I-Smjernice-El-Usejmin.pdf>


